Matarmenning og hjólreiðar eru aðaláhugamál Benedikts Haukssonar og vill hann sameina þau með hjólaferð í Suður-Evrópu . Hann vann lengi í London þar sem hlutunum var ekki reddað heldur unnið eitt og hálft ár fram í tímann . „ Við aðstoðum fyrirtæki sem vilja hagræða og einfalda reksturinn á sama tíma og þau veita viðskiptavinum sínum betri upplifun af vöru og þjónustu með stafrænum lausnum . Hérna get ég sameinað markaðsreynsluna og það sem ég hef bætt við mig í stafrænni umbreytingu og stjórnun , " segir Benedikt Hauksson , nýr ráðgjafi hjá samskiptafélaginu Aton . JL . „ Á sínum tíma var ég svo heppin að komast inn í nám í auglýsingagerð hjá Listaháskóla Lundúna , sem er ein besta leiðin til að fá starf á helstu auglýsingastofum heims sem eru þar í borg . Ég lærði þó hvað mest á starfsnáminu sem maður komst í á auglýsingastofum bæði á sumrin og með skóla . Ég held svo að reynslan af stórum auglýsingastofum eins og BBH og M & C Saatchi í London hafi að lokum tryggt mér starf eftir útskrift sem var ekki sjálfgefið í miðju efnahagshruninu , Þar vann ég að markaðsherferðum fyrir mörg stærstu vörumerki heims eins og Adidas , Budweiser , Guardian blaðið og Kellogg´s . " Síðustu ár hefur Benedikt starfað hjá Kolibri , Brandenburg og Döðlum hérna á Íslandi . „ Á sínum tíma var ekkert í kortunum hjá mér að flytja heim , en þegar vinir mínir ákváðu að opna auglýsingastofu gat ég ekki sleppt tækifærinu að fá að vera með í því . Úti í London var ég að vinna á 250 til 300 manna stofu , þar sem unnið er frá 7 á morgnana til 9 á kvöldin alla virka daga og oft um helgar , og allir ferlar fastmótaðir og herferðir unnar eitt og hálft ár fram í tímann . Þarna heyrði ég aldrei setninguna „ þetta reddast " , en þótt það hafi verið góður skóli var það mikið álag og því eins og 20 kílóum væri létt af öxlunum þegar ég kom hérna heim , " segir Benedikt . „ Ef ég hef litið eitthvað stórt á mig þegar ég kom heim var mér kippt niður á jörðina strax á fyrsta degi þegar ég var sendur til að aðstoða við gerð auglýsingar með Helga Björns í aðalhlutverki og mér rétt regnhlíf og ég beðinn um að passa að „ Holy B " blotnaði ekki í tökunum . Í auglýsingabransanum hérna á Íslandi eru menn meira á jafningagrundvelli og allir ganga í sömu verk . " Benedikt er í sambúð með Þorgerði Þórhallsdóttur myndlistarmanni en saman eiga þau þriggja og hálfs árs gamlan strák . „ Fátt annað kemst að þessa dagana nema hann . Sjálfur lít ég á mig sem mikinn hjólreiðamann en þeir sem þekkja mig betur segja einu ástæðuna fyrir að ég hjóli sé svo ég bæti ekki of mikið á mig því aðaláhugamálið mitt er matur , matargerð og matarmenning . Mig dreymir um að sameina þetta tvennt með hjólaferð um Suður-Frakkland og Ítalíu þar sem ég gæti lært að gera pasta hjá ítalskri ömmu einhvers staðar . " Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .